На основу члана 146. став 1. Закона о планирању и изградњи („Службени гласник РС“, број 72/09, 81/09, 24/11, 121/12 и 132/14), члана 4. став 4. Закона о комуналним делатностима („Службени гласник РС“, број 88/11 и 104/16) и члана 37. став 1. тачка 6. Статута општине Инђија-пречишћен текст („Службени лист општине Инђија“, број 9/13),

 Скупштина општине Инђија на седници одржаној дана 27.новембра 2017. године, донела је

**ОДЛУКУ**

**О ИЗМЕНИ ОДЛУКЕ О КОМУНАЛНОМ РЕДУ**

**Члан 1.**

У Одлуци о комуналном реду („Службени лист општине Инђија“ број 3/13, 4/13, 5/13, 4/16 и 21/16) у члану 26. став 5. мења се и гласи:

 „ У оквиру летње баште чија је површина најмање 50m2, може се поставити дечји мобилијар као и расхладни уређаји, с тим да они могу заузети највише 30% од површине летње баште.“

**Члан 2.**

 Ова Одлука ступа на снагу осмог дана од дана објављивања у „Службеном листу општине Инђија.“

 **СКУПШТИНА ОПШТИНЕ ИНЂИЈА**

**Број:352-398/2017-I Председник**

**Дана:27.новембра 2017.године**

**Инђија Милан Предојевић**

**ОБРАЗЛОЖЕЊЕ**

 Правни основ за доношење Одлуке о измени Одлуке о комуналном реду, садржан је у

члану 146.став 1. Закона о планирању и изградњи („Службени гласник РС“ број 72/09, 81/09, 24/11, 121/12 и 132/14) и члану 4.став 4. Закона о комуналним делатностима („Службени гласник РС“ број 88/11 и 104/16.

Чланом 146. став 1. Закона о планирању и изградњи, прописано је да постављање и уклањање мањих монтажних објеката привременог карактера на јавним и другим површинама (киосци, баште угоститељских објеката, тезге и други покретни мобилијар), балон хале спортске намене, надстрешница за склањање људи у јавном превозу, објеката за депоновање и сепарацију речних агрегата и пловећих постројења на водном земљишту, обезбеђује и уређује јединица локалне самоуправе.

Чланом 4.став 4. Закона о комуналним делатностима, прописано је да ради коришћења, чувања и одржавања средстава за обављање комуналних делатности, одржавање чистоће и заштите животне средине, опште уређености насеља, спољног изгледа објекта и уређености површина, јединица локалне самоуправе може да пропише опште услове одржавања комуналног реда и мере за њихово спровођење.

Одељење за инспекцијске послове је дана 05.септембра 2017 године, број 352-284/2017-I поднело иницијативу Општинској управи за измену поред осталог и члана 26. став 5. Одлуке о комуналном реду, у смислу да се одреди површина у оквиру летње баште која може бити заузета дечјим мобилијаром и расхладним уређајима. У редовном инспекцијском надзору, затечено стање на терену указивало је, да поједини угоститељи, у летњим баштама за које су исходовали одобрење за заузеће површине јавне намене, постављју у претежном делу дечји мобилијар, а у минималном делу постављају столове и столице као елементе баште, што је противно и одредби члана 26. став 1. и 3. Одлуке о комуналном реду, којом је прописано да је летња башта објекат намењен угоститељској делатности који се поставља на површини јавне намене, испред објекта и просторије у којој се обавља искључиво угоститељска делатност, као и да летљу башту чине столови, столице, сунцобрани и одговарајући лако покретљиви монтажно-демонтажни елементи (ограде, жардињере и слично).

Уважавајући иницијативу као потпуно оправдану, приступило се измени члана 26.став 5. Одлуке о комуналном реду, на тај начин што је прописано да се само у летњим баштама најмање површине 50 m2, може поставити дечји мобилијар и расхладни уређаји, с тим да они не могу заузимати више од 30% летње баште. Нормативно регулисање овог проблема који се појавио у примени ове одлуке, оправдава постојање летње баште у сислу ове одлуке, са свим њеним елементима и с друге стране омогућава да се у оквиру ње постави дечји мобилијар, наравно, у претежно мањем делу.

Имајући у виду напред наведено, предлаже се Скупштини општине да Одлуку о измени Одлуке о комуналном реду, усвоји у тексту како је дат у материјалу.

 Одељење за правне и скупштинске послове

 **ПРЕГЛЕД ИЗВРШЕНИХ ИЗМЕНА**

 **Члан 26.**

 Летња башта је објекат намењен угоститељској делатности који се поставља на површини јавне намене, испред објекта или просторије у којој се обавља искључиво угоститељска делатност.

 Летња башта не може се поставити испред киоска.

 Летњу башту чине столови, столице, сунцобрани и одговарајући лако покретљиви монтажно- демонтажни елементи ( ограде, жардињере и слично.).

 Елементи летње баште из става 3. овог члана, не могу бити фиксирани за површину јавне намене, завртњима, анкеровањем или на неки други начин.

 ~~У оквиру летње баште може се поставити дечји мобилијар и расхладни уређаји.~~

**У оквиру летње баште чија је површина најмање 50m2, може се поставити дечји мобилијар као и расхладни уређаји, с тим да они могу заузети највише 30% од површине летње баште.**